DA Den Europæiske Unions Tidende CE 84/742

(2004/C 84 E/0838)

SKRIFTLIG FORESPØRGSEL P-3924/03

af Daniel Varela Suanzes-Carpegna (PPE-DE) til Kommissionen

(16. december 2003)

Om: Geroi Sevastopoljas sødygtighed

Det enkeltskrogede russiske fartøj Geroi Sevastopolja er sejlet fra den lettiske havn Ventspils med 55 000 tons brændselsolie af samme slags, som Prestige transporterede. Ifølge oplysninger i medierne er det 24 år gamle fartøjs sødygtighed ikke den bedste, hvilket har fået Kommissionen til som en forebyggende foranstaltning at sende inspektører til Letland for at kontrollere fartøjets tilstand.

I Europa er man i øjeblikket meget opmærksom på sikkerheden til søs og skader på havmiljøet og dets ressourcer.

— Kan Kommissionen i betragtning heraf oplyse, hvilken form for inspektion der er blevet foretaget af Geroi Sevastopolya?

— Kan Kommissionen bekræfte, at fartøjet transporterer 55 000 tons brændselsolie af samme slags, som Prestige transporterede?

— Mener Kommissionen ikke, at de tre baltiske kandidatlande burde fremskynde tilpasningen af deres retsforskrifter om sikkerhed til søs til de i EU gældende regler, også inden den 1. maj 2004?

— Kan Kommissionen oplyse, hvilke forskelle der findes mellem lovgivningen i kandidatlandene og i de nuværende medlemsstater?

— Kan Kommissionen give oplysninger om Maltas og Cyperns lovgivning om registrering af skibe, og om denne lovgivning opfylder de gældende fællesskabsforskrifter?

Svar afgivet på Kommissionens vegne af Loyola de Palacio

(16. januar 2004)

Med Erikas og Prestiges forlis er der sat fokus på de katastrofale konsekvenser for miljøet og kystområdernes økonomi, som forårsages af forurening med svær fuelolie. I den sammenhæng blev Kommissionen gjort opmærksom på det russiske enkeltskrogede olietankskib »Geroi Sevastopolya«, som var i færd med at afsejle fra havnen Ventspils i Letland lastet med cirka 50 000 ton svær fuelolie på vej til Singapore langs de europæiske kyster.

På Kommissionens initiativ foretog et inspektørhold fra flere EU-lande koordineret af det europæiske søfartssikkerhedsagentur en inspektion af fartøjet inden dets afgang fra Ventspils. Inspektørholdet kunne således konstatere, at de lettiske myndigheder ikke havde grund til at tilbageholdet fartøjet.

Det må i øvrigt understreges, at Kommissionen handlede meget hurtigt efter Prestiges forlis, og dens første forslag sigtede præcis mod at forbyde transport af svær fuelolie i den type fartøjer. Disse foranstaltninger blev vedtaget af Rådet og Europa-Parlamentet, og siden den 21. oktober 2003 er det ikke længere tilladt enkeltskrogede olietankskibe lastet med svær fuelolie at sejle til eller fra EU's havne.

Kommissionen er enig med det ærede medlem i vigtigheden af at fremskynde indførelsen af denne foranstaltning i alle tiltrædelseslande, og den henvendte sig i den forbindelse til Rådet (Transport) den 5. december 2003 for hurtigst muligt at få truffet de nødvendige foranstaltninger, således at medlemsstaterne ikke længere lader enkeltskrogede olietankskibe, der transporterer svær fuelolie, få adgang til deres havne.

Hvad angår forskellene i kandidatlandenes og de nuværende medlemsstaters eksisterende lovgivning, må det understreges, at tiltrædelseslandenes rammelovgivning er etableret og i overensstemmelse med fællesskabslovgivningen. Tiltrædelseslandene mangler imidlertid endnu at vedtage enkelte foranstaltninger som f.eks. Erika I- og II-pakkerne.

For Maltas og Cyperns vedkommende er rammelovgivningen om fartøjsregistrering i lighed med det foregående afsnit endnu ikke fuldt ud i overensstemmelse med fællesskabslovgivningen. Rederierne, hvis fartøjer fører maltesisk eller cypriotisk flag, har dog forpligtet sig til at øge indsatsen for hurtigst muligt at blive slettet af Paris-memorandummets sorte liste vedrørende havnestatskontrol. I medfør af EF-traktatens artikel 211 overvåger Kommissionen fra den 1. maj 2004, at disse stater anvender fællesskabslovgivningen korrekt.